Wildtuin-werkers se staking uitgestelArgieffoto: Sanparke Die bestuur van SANParke het Woensdag bevestig dat ŉ aantal van sy werknemers in verskeie afdelings en by verskeie parke begin staak het. Die staking is egter gou uitgestel ná ŉ vergadering tussen die partye, SANParke en die vakbond Hospersa by die Kommissie vir Versoening, Bemiddeling en Arbitrasie (KVBA). Albei partye het ingestem dat die staking tot 24 Julie uitgestel word. SANParke het Vrydag reeds gesê hy het ŉ amptelike kennisgewing van die vakbond Hospersa ontvang dat sy lede gaan staak nadat onderhandelinge oor salarisverhogings ’n dooie punt bereik het. “Alle nasionale parke is geëvalueer en ons het bevind dat daar sekere plekke is waar personeel nie vir werk aangemeld het nie, of wel aangemeld het en toe as gevolg van die staking weg is,” het Janine Raftopoulos, hoof van kommunikasie by SANParke, vroeër Woensdag gesê. “Ons het gebeurlikheidsplanne in alle parke in werking gestel en sal die situasie noukeurig monitor.” Raftopoulos het gesê die polisie, weermag en vrywilligers van Working for Water is Woensdag na alle ingange ontplooi om besoekers se veiligheid te verseker. Hospersa dring aan op ŉ 9%-salarisverhoging vir hul lede, terwyl SANParke bereid is om ŉ 6% plus 1% se betalingsverhoging toe te staan. Hospersa het vroeër in ŉ verklaring gesê SANParke het in die vorige boekjaar ŉ wins van R1,29 miljard aangeteken, en dat ŉ 9%-verhoging dus in hul mening geregverdig is. Die KVBA het albei partye versoek om terug te keer na die onderhandelingstafel om voor dan te probeer om die kwessies op te los. SANParke het die KVBA bedank vir sy volgehoue poging om ’n werkbare oplossing te vind.